# REKLAMOS PASLAUGŲ SUTARTIS

2021 m. kovo d.

**UAB „Ignitis grupės paslaugų centras“,** juridinio asmens kodas 303200016, registruota adresu A. Juozapavičiaus g. 13, LT-09311 Vilnius, (toliau – **Užsakovas**), ir

**UAB „Bolt Services LT“,** juridinio asmens kodas 304960634, registruota adresu Žalgirio g. 90, LT-09300, Vilnius, toliau – **Vykdytojas**),

(toliau kartu vadinamos Šalimis, o kiekviena atskirai – Šalimi), sudarė šią reklamos paslaugų sutartį (toliau – Sutartis):

# Sutarties objektas:

* 1. Šia sutartimi Vykdytojas įsipareigoja teikti Užsakovui šioje Sutartyje aptartas reklamos paslaugas (toliau – Reklama), o Užsakovas įsipareigoja atsiskaityti su Vykdytoju Sutartyje nurodytomis sąlygomis ir tvarka.
  2. Tinkamas paslaugų suteikimas pagal šią Sutartį įforminamas atskiru priėmimo-perdavimo aktu suteikus visas Sutartyje sutartas paslaugas. Suteikus atitinkamas paslaugas pagal šią Sutartį Vykdytojas įsipareigoja pateikti Užsakovui suteiktų paslaugų perdavimo-priėmimo aktą per 5 (penkias) darbo dienas nuo atitinkamų paslaugų suteikimo dienos, jeigu Šalys nesusitarė dėl kitokių terminų. Užsakovas privalo pasirašyti gautą paslaugų perdavimo-priėmimo aktą per 5 (penkias) darbo dienas nuo jo gavimo dienos ir išsiųsti Vykdytojui arba atsisakyti pasirašyti paslaugų perdavimo-priėmimo aktą, jeigu paslaugos nėra suteiktos tinkamai, nurodant konkrečius paslaugų trūkumus bei protingą terminą trūkumams pašalinti.

# Užsakovas įsipareigoja:

* 1. Ne vėliau nei 3 (trys) darbo dienos iki Reklamos pradžios pateikti Vykdytojui pagal techninius reikalavimus paruoštą reklaminę medžiagą (toliau – Reklaminė medžiaga).
  2. Laiku atsiskaityti už Reklamos paslaugas.

# Vykdytojas įsipareigoja:

* 1. Užsakovo resursais ir kaštais pagal Šalių sutartą maketą (Priedas Nr. 1) pagamintus ir Vykdytojui pateiktus Užsakovo prekių ženklo „Green energy by Ignitis“ reklaminius lipdukus (Reklaminę medžiagą) patalpinti ant „Bolt“ elektrinių paspirtukų Šalių sutartoje vietoje (Priedas Nr. 1). Šalių sutarimu, viso ženklinti paspirtukai sudarys ne mažiau nei 50% visų Lietuvoje aktyviai naudojamų paspirtukų ir bus talpinami laikotarpiu, pradedant ne vėliau nei 2021-04-01 ir baigiant 2021-12-31.
  2. Bendradarbiaujant su Užsakovu parengti tinklaraščio įrašą apie Šalių partnerystę, jos rezultatą ir patalpinti šį tinklaraščio įrašą <https://blog.bolt.eu/lt/> svetainėje (1 vnt.). Įrašas turi būti patalpintas per 7 kalendorines dienas nuo tos dienos, kai „Bolt“ elektriniai paspirtukai pradedami ženklinti Reklamine medžiaga (Sutarties 3.1. p.) ir turi būti publikuojamas bent 12 mėn. nuo patalpinimo svetainėje dienos.
  3. Paskelbti apie Šalių partnerystę, jos rezultatą socialinio tinklo Vykdytojo Facebook paskyroje (1 dedikuotas pranešimas – pasidalijimas tinklaraščio įrašu) atskirai Šalių suderinta data;
  4. Paskelbti apie Šalių partnerystę, jos rezultatą naujienlaiškyje Vykdytojo klientams (1 dedikuotas pranešimas) atskirai Šalių suderinta data. Toks paskelbimas negali prieštarauti BDAR sąlygoms;
  5. Išsiųsti klientams iššokantį pranešimą telefone (*push* message) apie Šalių partnerystę, jos rezultatą (1 dedikuotas pranešimas). Pranešimas turi būti suderintas su Užsakovu prieš jį išsiunčiant klientams. Toks paskelbimas negali prieštarauti BDAR sąlygoms;
  6. Bendradarbiauti su Užsakovu rengiant pranešimą spaudai apie partnerystę bei jį platinant žiniasklaidos priemonėse.

# Atsiskaitymo sąlygos:

* 1. Kaina už 3.1.–3.5. punktuose nurodytas Reklamos paslaugas viso yra 500 Eur (penki šimtai eurų), neįskaitant PVM.
  2. Užsakovas visą 4.1. p. nurodytą Reklamos paslaugų kainą įsipareigoja sumokėti iki 2021 m. kovo 15 d. pagal Vykdytojo pateiktą PVM sąskaitą faktūrą.
  3. Užsakovui praleidus atsiskaitymo terminą, jis privalo mokėti Vykdytojui po 0,05 proc. (penkias šimtąsias procento) delspinigių nuo Sutarties sumos už kiekvieną uždelstą dieną. Delspinigių sumokėjimas neatleidžia Užsakovo nuo pareigos įvykdyti pagrindinę prievolę.
  4. Jeigu Užsakovas neatsiskaito su Vykdytoju per Sutarties 4.2. punkte numatytą terminą, tokiu atveju Vykdytojas pasilieka teisę Reklamos paslaugų neteikti.
  5. Šalių sutarimu, priešpriešinių Šalių tarpusavio piniginių prievolių įskaitymas taip pat bus laikomas tinkamu iš šios Sutarties kylančių Užsakovo piniginių prievolių įvykdymu.

# Susitariančių pusių atsakomybė, intelektinės nuosavybės teisės:

* 1. Šalys atsako už tinkamą šia Sutartimi prisiimtų įsipareigojimų vykdymą norminiuose teisės aktuose ir šioje Sutartyje nustatyta apimtimi, tvarka bei sąlygomis.
  2. Jeigu Vykdytojas, nesant Užsakovo kaltės, Sutartyje ir (ar) Šalių atskirai aptartomis sąlygomis nesuteikia Reklamos arba ją suteikia netinkamai (t. y. klaidingai ar nekokybiškai, ar pan.), tokiu atveju Vykdytojas įsipareigoja pakartotinai suteikti Užsakovui Reklamą tarpusavyje suderintu papildomu laiku.
  3. Jeigu viena iš Šalių neįvykdo savo įsipareigojimų arba juos įvykdo netinkamai, nukentėjusioji Šalis turi teisę reikalauti nuostolių atlyginimo. Šalių atsakomybė pagal Sutartį ribojama tik tiesioginiais nuostoliais.
  4. Užsakovas užtikrina, kad jo pateikta Reklaminė medžiaga nepažeis trečiųjų asmenų autorių ir kitų intelektinės nuosavybės teisių. Už talpinamą Reklaminę medžiagą, jos pagaminimą, pateikimą Vykdytojui, jos turinį bei formą, jos talpinimui reikalingų leidimų (jeigu tokie būtų reikalingi) gavimą bei su tuo susijusių formalumų sutvarkymą savo lėšomis ir rizika, visiškai atsako Užsakovas. Už Užsakovo Reklaminės medžiagos tinkamą patalpinimą ir demonstravimą savo lėšomis ir rizika atsako Vykdytojas.
  5. Jeigu Vykdytojo atžvilgiu atitinkama valstybės kontrolės institucija ar teismas pritaiko sankcijas už neteisėtos ar melagingos Reklaminės medžiagos demonstravimą, Užsakovas privalo atlyginti visas Vykdytojo turėtas išlaidas dėl sankcijų panaikinimo ar jų sumokėjimo.
  6. Užsakovas užtikrina, kad jo Reklaminės medžiagos turinys nėra klaidinantis.
  7. Užsakovas užtikrina, kad pateiktoje Reklamoje nebus trečiųjų šalių prekių ženklų reklamos (trečiosiomis šalimis nelaikomos: AB „Ignitis grupė“, jai priklausančios ir (ar) šią įmonių grupę sudarančios įmonės).
  8. Ženklas – Vykdytojui ir jo įmonėms-partnerėms priklausantis „Bolt“ prekių ženklas, įskaitant iliustracijas, logotipus, vizualinį dizainą, šūkį, tekstinę medžiagą ir kitus prekių ženklo atributus, kurie gali atsirasti bendroje Vykdytojo ir Užsakovo komunikacijoje, įgyvendinant šią Sutartį.
  9. Užsakovas užtikrina, kad be Vykdytojo sutikimo nenaudos Ženklo, išskyrus atvejus, sutartus šioje Sutartyje ir kiekvieną naudojimo atvejį patvirtinus Vykdytojui. Užsakovas taip pat užtikrina, kad neatliks jokių veiksmų, kurie galėtų lemti neigiamų viešų komentarų ar rašytinių pareiškimų atsiradimą Vykdytojo ir/ar Ženklo atžvilgiu, kurie, Vykdytojo nuomone, darytų žalą jo reputacijai, pvz., įskaitant, bet neapsiribojant, Vykdytojo ir/ar Ženklo įvaizdžiui. Užsakovas užtikrina, kad be išankstinio Vykdytojo rašytinio sutikimo nenaudos ar neregistruos jokio svetainės, prekių ženklo ir/ar įmonės pavadinimo, kuris ar jo dalis būtų identiška Ženklui, jo variacijoms ar būtų kaip kitaip identiška ar klaidinančiai panaši į Ženklą. Šios sąlygos pažeidimas yra skaitomas esminiu ir neištaisomu Sutarties pažeidimu.
  10. Vykdytojas užtikrina, kad be Užsakovo sutikimo nenaudos Užsakovui ar (ir) AB „Ignitis grupė“ priklausančių prekių ženklų, išskyrus atvejus, sutartus šioje Sutartyje ir kiekvieną naudojimo atvejį patvirtinus Užsakovui. Sutarties galiojimo metu ir jai pasibaigus draudžiama bet kokia apimtimi bei tikslais naudotis UAB „Ignitis“ ar (ir) AB „Ignitis grupė“ priklausančiais prekių ženklais. UAB „Ignitis“ ar (ir) AB „Ignitis grupė“ priklausančiais prekių ženklais galima naudosis tik gavus rašytinį UAB „Ignitis“ ar AB „Ignitis grupė“ sutikimą dėl konkretaus prekių ženklo naudojimo, kuriuo nustatoma to prekių ženklo naudojimo tvarka bei sąlygos. Vykdytojas taip pat užtikrina, kad neatliks jokių veiksmų, kurie galėtų lemti neigiamų viešų komentarų ar rašytinių pareiškimų atsiradimą Užsakovo ir/ar AB „Ignitis grupė“ prekių ženklų atžvilgiu, kurie, Užsakovo nuomone, darytų žalą jo reputacijai, pvz., įskaitant, bet neapsiribojant, Užsakovo ar (ir) AB „Ignitis grupė“ prekių ženklų įvaizdžiui. Vykdytojas užtikrina, kad be išankstinio Užsakovo rašytinio sutikimo nenaudos ar neregistruos jokio svetainės, prekių ženklo ir/ar įmonės pavadinimo, kuris ar jo dalis būtų identiška Užsakovo ar (ir) AB „Ignitis grupė“ priklausantiems prekių ženklams, jų variacijoms ar būtų kaip kitaip identiška ar klaidinančiai panaši į Užsakovo ar (ir) AB „Ignitis grupė“ prekių ženklu. Šios sąlygos pažeidimas yra skaitomas esminiu ir neištaisomu Sutarties pažeidimu.
  11. Vykdytojui nuosavybės teise (su visomis nuosavybės teisių garantijomis) atitenka visos esamos ir būsimos intelektinės nuosavybės teisės, susijusios su bet kuriomis paslaugomis, kurias Vykdytojas suteikia Užsakovui pagal šią Sutartį, tačiau Vykdytojas Užsakovui suteikia neterminuotą, neišimtinę, apimančią visų pasaulio šalių teritorijas, neatšaukiamą, neatlygintinę, visiškai perleidžiamą ir sublicencijuojamą teisę naudotis visomis intelektinės nuosavybės teisėmis į tokius intelektinės nuosavybės objektus bet kokiems tikslams, kuriuos Užsakovas laiko tinkamais. Toks teisių suteikimas taip pat apima Užsakovo teisę taisyti, modifikuoti, kopijuoti, pritaikyti, versti, užbaigti, dauginti, derinti su kitais kūriniais, platinti, viešai paskelbti (Užsakovo vardu) ar kitaip komerciniais ar nekomerciniais tikslais naudoti intelektinės nuosavybės teisių objektą (-us) ir kiekvienu atveju laikoma, kad jie buvo suteikti visam atitinkamų intelektinės nuosavybės teisių galiojimui.
  12. Tuo atveju, jei teikiant Paslaugas Vykdytojas naudoja Užsakovui priklausančius intelektinės nuosavybės objektus, Užsakovas toliau lieka intelektinės nuosavybės teisių turėtoju į tuos intelektinės nuosavybės objektus, tačiau Užsakovas suteikia Vykdytojui neterminuotą, neišimtinę, apimančią visų pasaulio šalių teritorijas, neatšaukiamą, neatlygintinę, visiškai perleidžiamą ir sublicencijuojamą teisę naudotis visomis intelektinės nuosavybės teisėmis į tokius intelektinės nuosavybės objektus bet kokiems tikslams, kuriuos Vykdytojas laiko tinkamais. Toks teisių suteikimas taip pat apima Vykdytojo teisę taisyti, modifikuoti, kopijuoti, pritaikyti, versti, užbaigti, dauginti, derinti su kitais kūriniais, platinti, viešai paskelbti (Vykdytojo vardu) ar kitaip komerciniais ar nekomerciniais tikslais naudoti intelektinės nuosavybės teisių objektą (-us) ir kiekvienu atveju laikoma, kad jie buvo suteikti visam atitinkamų intelektinės nuosavybės teisių galiojimui.
  13. Jeigu Sutarties vykdymo metu teikiant Paslaugas Vykdytojas naudoja intelektinės nuosavybės objektus, į kuriuos teisės priklauso tretiesiems asmenims, ir (ar) intelektinės nuosavybės objektams sukurti Vykdytojas pasitelkia trečiuosius asmenis, Vykdytojas yra visiškai atsakingas tiek Užsakovui, tiek ir tretiesiems asmenims už jų intelektinės nuosavybės objektų naudojimo teisėtumą. Vykdytojas įsipareigoja gauti/bendradarbiauti gaunant trečiųjų asmenų intelektinės nuosavybės teises ar sutikimus, leidimus Užsakovui naudoti tokius intelektinės nuosavybės objektus, kartu Vykdytojas užtikrina kad, jei tai privaloma pagal galiojančius įstatymus, jis išspręs visus neturtinių teisių klausimus (įskaitant, bet neapsiribojant, teisę būti įvardijamam kaip autoriui) ir/arba tokių asmenų pinigines ar kitas pretenzijas ir teises, susijusias su intelektinės nuosavybės teisėmis, į kurias jie dabar arba bet kada ateityje galėtų pretenduoti pagal bet kurį jurisdikcijos įstatymą. Vykdytojas įsipareigoja atlyginti Užsakovui bet kokią žalą, išlaidas ar nuostolius, atsirandančius dėl trečiosios šalies iš Vykdytojo pusės teisių pažeidimo, įskaitant, bet neapsiribojant, bet kokias pretenzijas, pareikštas Užsakovui dėl faktinių ar tariamų intelektinės nuosavybės teisių pažeidimų trečiųjų šalių atžvilgiu, susijusių ar atsirandančių dėl Paslaugų gavimo, naudojimo ar teikimo.
  14. Jeigu Sutarties vykdymo metu tinkamam Paslaugų suteikimui Užsakovas Vykdytojui pateikia intelektinės nuosavybės objektus, į kuriuos teisės priklauso tretiesiems asmenims, ir (ar) intelektinės nuosavybės objektams sukurti Užsakovas pasitelkia trečiuosius asmenis, Užsakovas yra visiškai atsakingas tiek Vykdytojui, tiek tretiesiems asmenims už jų intelektinės nuosavybės objektų naudojimo teisėtumą. Užsakovas įsipareigoja gauti/bendradarbiauti gaunant trečiųjų asmenų intelektinės nuosavybės teises ar sutikimus, leidimus Vykdytojui naudoti tokius intelektinės nuosavybės objektus šios Sutarties apimties ribose ir užtikrina kad, jei tai privaloma pagal galiojančius įstatymus, jis išspręs visus neturtinių teisių klausimus (įskaitant, bet neapsiribojant, teisę būti įvardijamam kaip autoriui) ir/arba tokių asmenų pinigines ar kitas pretenzijas ir teises, susijusias su intelektinės nuosavybės teisėmis, į kurias jie dabar arba bet kada ateityje galėtų pretenduoti pagal bet kurį jurisdikcijos įstatymą. Užsakovas įsipareigoja atlyginti Vykdytojui bet kokią žalą, išlaidas ar nuostolius, atsirandančius dėl trečiosios šalies iš Užsakovo pusės teisių pažeidimo, įskaitant, bet neapsiribojant, bet kokias pretenzijas, pareikštas Vykdytojui dėl faktinių ar tariamų intelektinės nuosavybės teisių pažeidimų trečiųjų šalių atžvilgiu, susijusių ar atsirandančių dėl Paslaugų gavimo, naudojimo ar teikimo.
  15. Šalys įsipareigoja nedelsdamos viena kitai pranešti apie tai, kad Šaliai yra pateiktas trečiųjų asmenų, kurių intelektinės nuosavybės objektais ir (ar) medžiaga buvo pasinaudota vykdant šią Sutartį, ieškinys ar bet koks kitas reikalavimas dėl intelektinės nuosavybės teisių pažeidimo ir bendradarbiauti sprendžiant su tokiais asmenimis kilusius ginčus.

# Nenugalima jėga (*force majeure*)

* 1. Bet kuri Šalis atleidžiama nuo atsakomybės už savo sutartinių įsipareigojimų nevykdymą ar netinkamą vykdymą, jei įrodo, kad toks nevykdymas ar netinkamas vykdymas buvo nulemtas nenugalimos jėgos (force majeure) aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui. Nenugalima jėga nelaikoma tai, kad Šalis neturi reikiamų finansinių išteklių Sutarčiai tinkamai ir laiku vykdyti arba Šalies (skolininko) kontrahentai pažeidžia savo prievoles.
  2. Šalys nenugalimos jėgos aplinkybėmis susitaria laikyti aplinkybes, kaip jos reglamentuotos Lietuvos Respublikos civilinio kodekso 6.212 straipsnyje ir Lietuvos Respublikos Vyriausybės 1996 m. liepos 15 d. nutarimu Nr. 840 patvirtintose „Atleidimo nuo atsakomybės, esant nenugalimos jėgos (force majeure) aplinkybėms, taisyklėse“.
  3. Šalis, kuri dėl nenugalimos jėgos aplinkybių negali įvykdyti savo sutartinių įsipareigojimų, privalo nedelsdama, bet ne vėliau kaip per 5 (penkias) darbo dienas nuo momento, kai sužinojo ar turėjo sužinoti apie tokių aplinkybių atsiradimą, raštu apie tai informuoti kitą Šalį, nurodyti nenugalimos jėgos aplinkybes, ir sutartinius įsipareigojimus, kurių ji negalės vykdyti. Tokiu atveju, jei abi Šalys pripažįsta, kad susiklosčiusios aplinkybės yra pripažintinos nenugalima jėga, sutartinių įsipareigojimų vykdymas laikomas sustabdytu pagrįstai, kol išnyks pirmiau nurodytos aplinkybės. Jeigu šio pranešimo kita Šalis negauna per 5 (penkių) darbo dienų terminą po to, kai Sutarties nevykdanti Šalis sužinojo ar turėjo sužinoti apie nenugalimos jėgos aplinkybes, tai pastaroji Šalis privalo kitai Šaliai atlyginti nuostolius, susijusius su negautu ar ne Sutartyje nustatytu terminu gautu pranešimu. Šalis, laiku nepranešusi kitai Šaliai apie nenugalimos jėgos aplinkybes, negali jomis remtis kaip atleidimo nuo atsakomybės už Sutarties nevykdymą pagrindu. Pranešime turi būti nurodyta:
     1. nenugalimos jėgos aplinkybės, dėl kurių konkreti prievolė negali būti vykdoma Sutartyje nustatytais terminais ir (ar) tvarka;
     2. visi galimi nenugalimos jėgos aplinkybes patvirtinantys įrodymai, kuriuos turi Šalis, patyrusi nenugalimos jėgos aplinkybes. Tuo atveju, jeigu Šalis, patyrusi nenugalimos jėgos aplinkybes, po pranešimo pateikimo kitai Šaliai dienos gauna papildomų nenugalimos jėgos aplinkybes patvirtinančių įrodymų, visi tokie įrodymai kitai Šaliai turi būti pateikti per kiek įmanoma trumpesnį terminą;
     3. nenugalimos jėgos aplinkybių pradžia ir planuojama (tikėtina) pabaiga;
     4. nenugalimos jėgos įtaka tos Sutarties sąlygos įvykdymui, taip pat kitų šios Sutarties sąlygų įvykdymui.
  4. Esant nenugalimos jėgos aplinkybėms Šalis atleidžiama nuo savo sutartinių įsipareigojimų vykdymo visam minėtų aplinkybių buvimo laikotarpiui. Kai dėl nenugalimos jėgos aplinkybių Šalis nevykdo savo sutartinių įsipareigojimų ilgiau kaip 2 (du) mėnesius, kita Šalis turi teisę nutraukti arba sustabdyti Sutartį, raštu apie tai pranešusi Sutarties nevykdančiai Šaliai.
  5. Pasibaigus nenugalimos jėgos aplinkybėms, Šalis, dėl nenugalimos jėgos aplinkybių negalėjusi vykdyti savo sutartinių įsipareigojimų, privalo nedelsdama, bet ne vėliau kaip per 3 (tris) darbo dienas, pranešti apie tai kitai Šaliai ir atnaujinti savo sutartinių įsipareigojimų vykdymą, jeigu Šalys nesusitarė kitaip. Šalis, nepranešusi apie aukščiau nurodytų aplinkybių pasibaigimą ir (ar) neatnaujinusi savo sutartinių įsipareigojimų vykdymo šiame punkte nustatyta tvarka, privalo atlyginti kitai Šaliai dėl negauto pranešimo patirtus nuostolius.
  6. Sutarties nutraukimas arba sustabdymas nepanaikina pareigos sumokėti už iki Sutarties nutraukimo ar sustabdymo suteiktas paslaugas ir (ar) pristatytas prekes, ir (ar) atliktus darbus, ir kitos Šalies teisės reikalauti atlyginti netesybas bei nuostolius, atsiradusius dėl Sutarties nevykdymo ar netinkamo vykdymo iki nenugalimos jėgos aplinkybių atsiradimo.

# Konfidencialumas

* 1. Visa informacija, susijusi su šia Sutartimi, ja prisiimtų įsipareigojimų vykdymu, Sutarties Šalimis, jų veikla, taip pat kita su Šalių tarpusavio santykiais susijusi informacija ir duomenys, yra konfidenciali ir jokia apimtimi negali būti atskleista ar perduota jokiems tretiesiems asmenims, išskyrus norminių teisės aktų nustatytais atvejais ar gavus rašytinį kitos Šalies sutikimą, o taip pat tais atvejais, kai informacija turi būti atskleista trečiosioms šalims dėl tinkamo Sutarties įsipareigojimų vykdymo.
  2. Konfidencialumo įpareigojimai netaikomi tokiai informacijai, kuri:
     1. teisės norminiuose aktuose nustatyta tvarka laikoma vieša informacija;
     2. informacija ją gaunančiai Šaliai jau buvo žinoma pirminio pateikimo metu ir Šalis gali tai pagrįsti, išskyrus tuos atvejus, kai tokia informacija tapo žinoma išimtinai vykdant šia Sutartimi prisiimtus įsipareigojimus;
     3. informacija tampa prieinama ar viešai žinoma nepažeidžiant Sutartyje nustatytų konfidencialumo įsipareigojimų;
     4. informacija privalo būti atskleista kompetentingai valstybės institucijai teisės norminiuose aktuose nustatyta tvarka ir apimtimi.
  3. Šalis taip pat nebus laikoma pažeidusia šia Sutartimi prisiimto konfidencialumo įsipareigojimo, jei konfidenciali informacija bus atskleista Šalies akcininkams, valdymo organų ir administracijos nariams, darbuotojams, kuriems pagal vykdomas funkcijas tokia informacija yra būtina darbo užduotims atlikti, Šalių ar jų akcininkų teisiniams ir finansiniams konsultantams, paskolų davėjams, auditoriams.
  4. Užsakovas nebus laikomas pažeidusiu šia Sutartimi prisiimto konfidencialumo įsipareigojimo, jei Užsakovas atskleis konfidencialią informaciją tokiems tretiesiems asmenims (įskaitant, bet neapsiribojant, AB „Ignitis grupė“ priklausančias ir (ar) šią įmonių grupę sudarančias įmones), su kuriais Užsakovas bus sudaręs prekių ir (ar) paslaugų teikimo, ir (ar) kitas sutartis, būtinas pagal šią Sutartį Užsakovo prisiimtų įsipareigojimų vykdymui.
  5. Šalis, Sutartyje numatytais atvejais perleidžianti konfidencialią informaciją tretiesiems asmenims, privalo užtikrinti tokių asmenų konfidencialumo įsipareigojimus perleidžiamos informacijos atžvilgiu bei prisiima atsakomybę už trečiųjų asmenų padarytus konfidencialumo pažeidimus.
  6. Šalis, pažeidusi šioje Sutartyje numatytus konfidencialumo įsipareigojimus – saugoti konfidencialią informaciją ir jos neatskleisti, privalo nedelsiant imtis visų protingų veiksmų, kad per trumpiausią laikotarpį ištaisytų tokio atskleidimo pasekmes ir prisiimti visas išlaidas, skirtas tokio atskleidimo pasekmėms ištaisyti, o kitai Šaliai pareikalavus – sumokėti 3000 Eur (trijų tūkstančių eurų) baudą ir atlyginti kitai Šaliai šiuo pažeidimu padarytus nuostolius.
  7. Sutartimi Šalių prisiimtas konfidencialumo įsipareigojimas, kaip nustatyta šiame Sutarties skyriuje, galioja visą Sutarties galiojimo laikotarpį (įskaitant visus Sutarties pratęsimus) ir 2 (dvejus) metus nuo šios Sutarties galiojimo termino pabaigos ar jos nutraukimo nepasibaigus galiojimo terminui momento.

# Baigiamosios nuostatos:

* 1. Vykdytojas įsipareigoja laikytis AB „Ignitis grupė“ (buvęs pavadinimas „Lietuvos energija“, UAB) valdybos sprendimais patvirtintų Antikorupcinės politikos ir Etikos kodekso (politika ir kodeksas yra vieši ir skelbiami interneto svetainėje www.ignitisgrupe.lt) reikalavimų vykdant Sutartį.
  2. Vykdytojas turi teisę nepriimti Reklaminės medžiagos, nesuderinamos su galiojančiais teisės aktais, moralės ir etikos normomis.
  3. Sutartis įsigalioja nuo jos pasirašymo dienos ir galioja iki 2021 m. gruodžio 31 d.
  4. Sutartis gali būti nutraukta:
     1. Šalių sutarimu.
     2. LR įstatymų nustatytais atvejais ir tvarka (kiek tai nėra numatyta Sutartyje).
     3. Vienos iš Šalių rašytiniu pareiškimu įspėjus kitą Šalį ne vėliau nei prieš 30 (trisdešimt) kalendorinių dienų, nesant kitos Šalies kaltės. Nutraukus Sutartį tokiu atveju, Šalys įsipareigoja atskiru susitarimu numatyti, kokia pinigų suma už dėl Sutarties nutraukimo po nutraukimo dienos nesuteiktą reklamą turi būti grąžinama Užsakovui. Ši suma apskaičiuojama visą Reklamos paslaugų kainą proporcingai padalijant iš Reklamos paslaugų teikimo termino (mėnesių skaičiaus).
     4. Bet kuri iš Šalių turi teisę vienašališkai (nesikreipiant į teismą) nutraukti Sutartį apie tai raštu įspėjusi kitą Šalį prieš 10 (dešimt) kalendorinių dienų, jei kita Sutarties Šalis padaro esminį Sutarties pažeidimą. Nutraukus Sutartį tokiu atveju, Šalys įsipareigoja atskiru susitarimu numatyti, kokia pinigų suma už dėl Sutarties nutraukimo po nutraukimo dienos nesuteiktą reklamą turi būti grąžinama Užsakovui. Ši suma apskaičiuojama visą Reklamos paslaugų kainą proporcingai padalijant iš Reklamos paslaugų teikimo termino (mėnesių skaičiaus). Sutartis laikoma iš esmės pažeista Lietuvos Respublikos civilinio kodekso nustatytais atvejais, o taip pat jeigu įgyvendinama arba atsiranda viena iš žemiau esančių sąlygų:

1. Užsakovas vėluoja sumokėti jam priklausančias pagal šią Sutartį mokėti sumas ir šio pažeidimo neištaiso per 5 (penkias) darbo dienas nuo atitinkamo rašytinio pranešimo iš Vykdytojo gavimo dienos;
2. Vykdytojas Sutarties galiojimo laikotarpiu nesuteikia šia Sutartimi aptartų reklamos paslaugų (arba teikia jas netinkamai) ir šio pažeidimo neištaiso per 5 (penkias) darbo dienas nuo atitinkamo pranešimo iš Užsakovo gavimo dienos;
3. Vykdytojas nevykdo Sutarties 8.1. punkte numatyto įsipareigojimo laikytis AB „Ignitis grupė“ (buvęs pavadinimas „Lietuvos energija“, UAB) valdybos sprendimais patvirtintų Antikorupcinės politikos ir Etikos kodekso reikalavimų vykdant Sutartį ir šio pažeidimo neištaiso per 5 (penkias) darbo dienas nuo atitinkamo pranešimo iš Užsakovo gavimo dienos.
4. Pažeidžiamos Sutarties 5.9 ir (arba) 5.10 p. sąlygos.
   1. Bet kokie Sutarties pakeitimai ar papildymai galioja sudaryti tik raštu, pasirašius abiejų Šalių įgaliotiems atstovams.
   2. Jei kuri nors šios Sutarties dalis tampa negaliojanti arba anuliuojama, likusios Sutarties dalys lieka galioti.
   3. Visi pranešimai ir kita korespondencija tarp Šalių pagal šią Sutartį turi būti rašytinės formos ir pranešimai bus laikomi tinkamai pateiktais tuomet, kai kitai Šaliai bus pristatyti asmeniškai, išsiųsti faksimiliniu ryšiu, paštu arba elektroniniu paštu, adresais, nurodytais šioje Sutartyje, arba bet kokiais kitais adresais, apie kuriuos Šalis pranešė šiame Sutarties punkte nurodyta tvarka, nurodydama, kad tai jos naujieji adresai šios Sutarties vykdymo tikslais. Šalys susitaria nereikalauti, kad elektroniniu paštu siunčiamo pranešimo ar kitos korespondencijos gavimas turi būti patvirtintas Šalies, kuriai toks pranešimas ar korespondencija yra siunčiama. Visi pranešimai ir kita korespondencija, siunčiami paskutiniais Šalių pateiktais adresais, yra laikomi gautais:
      1. praėjus 5 (penkioms) kalendorinėms dienoms po to, kai pranešimas buvo išsiųstas paštu;
      2. išsiuntimo dieną, jeigu pranešimas išsiųstas darbo dieną faksimiliniu ryšiu ir (arba) elektroniniu paštu;
      3. kitą darbo dieną po išsiuntimo, jeigu pranešimas išsiųstas faksimiliniu ryšiu ir (arba) elektroniniu paštu ne darbo dieną;
      4. įteikimo dieną, jeigu įteikta pasirašytinai.
   4. Pasikeitus adresams, telefonų ir faksų numeriams, banko rekvizitams, Sutarties Šalys įsipareigoja apie tai nedelsdamos raštu informuoti viena kitą.
   5. Visi su šia Sutartimi susiję ginčai sprendžiami derybų keliu. Nesusitarus, ginčai sprendžiami Lietuvos Respublikos įstatymų nustatyta tvarka.
   6. Visi Sutarties pakeitimai, atnaujinimai, pratęsimai ir nutraukimai gali būti atliekami raštu, elektroniniu paštu, kitu Šalių sutartu būdu. Sutartis, visi jos pakeitimai, atnaujinimai ir pratęsimai yra laikomi sudarytais tinkamai (turintys teisinę galią Sutarties Šalims) po to, kai juos parašais patvirtina abi Sutarties Šalys. Šalys susitaria, kad bet kokių tarp Šalių sudaromų dokumentų pasirašymas bus laikomas tinkamu, jeigu:

a) Šalių atstovai fiziškai pasirašys dokumentus dviem egzemplioriais po vieną kiekvienai Šaliai;

b) Šalys atskirai pasirašys tą patį dokumentą ir apsikeis atskirai Šalių atstovų pasirašytais dokumentų egzemplioriais;

c) dokumentai bus pasirašyti parašo faksimile;

d) dokumentai bus pasirašyti elektroniniu parašu.

Šalys susitaria, kad to paties dokumento pasirašymas skirtingais Sutartyje nurodytais būdais bus laikomas tinkamu dokumento patvirtinimu parašais, o skenuotas ir abiejų Šalių pasirašytas dokumentas (nepriklausomai nuo pasirašymo būdo), turės tokią pačią teisinę galią kaip ir atitinkamo dokumento originalas.

* 1. Ši Sutartis sudaryta dviem originaliais egzemplioriais, po vieną kiekvienai Šaliai.
  2. Sutarties priedai:

8.12.1. Priedas Nr. 1 – Lipdukų, kuriais ženklinami Bolt paspirtukai, maketas ir talpinimo vieta.

# Šalių adresai ir parašai:

**Užsakovas: Vykdytojas:**

|  |  |
| --- | --- |
| UAB „Ignitis grupės paslaugų centras“ | UAB „Bolt Services LT“ |
|  |  |

# PRIEDAS NR. 1 PRIE 2021-03-04 REKLAMOS PASLAUGŲ SUTARTIES

**Lipdukų, kuriais ženklinami Bolt paspirtukai, maketas ir talpinimo vieta**

**Bolt integracija**

Integracijoje naudojamas UAB „Ignitis” logotipas ir žodžių junginys „green energy by“, kadangi paspirtukų įkrovimui naudojama žalia energija, kurią partneriui tiekia UAB „Ignitis“.



„Green energy by Ignitis“ pozicionuojamas paspirtuko šoninėje briaunoje ant „Valk” modelių:



„Green energy by Ignitis“ pozicionuojamas paspirtuko šoninėje briaunoje ant „Bolt 4” modelių:



Green energy by